ED

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 9 Ιανουαρίου 2025

**Λίνα Μενδώνη: Αποχαιρετιστήρια συνάντηση με τον απερχόμενο Πρέσβη των ΗΠΑ στην Ελλάδα, George Tsunis**

Αποχαιρετιστήρια συνάντηση ανάμεσα στην Υπουργό Πολιτισμού Λίνα Μενδώνη, και τον απερχόμενο Πρέσβη των ΗΠΑ στην Ελλάδα, George Tsunis πραγματοποιήθηκε χθες σε ιδιαίτερα θερμό κλίμα.

Η Υπουργός Πολιτισμού ευχαρίστησε τον Πρέσβη για την γόνιμη συνεργασία που είχαν κατά τη διάρκεια της θητείας του και του ευχήθηκε τα καλύτερα για το μέλλον.

Όπως ανέφερε η Λίνα Μενδώνη: «Στο πρόσωπο του George Tsunis αποχαιρετώ όχι μόνο έναν εξαιρετικό Πρέσβη αλλά και έναν καλό φίλο. Τα προγράμματα συνεργασίας του Υπουργείου Πολιτισμού με την αμερικανική Πρεσβεία στην Αθήνα υπήρξαν πολλά και παραγωγικά. Είμαι βέβαιη πως θα συνεχιστούν και στο μέλλον».

Ένα χαρακτηριστικό παράδειγμα της εποικοδομητικής συνεργασίας είναι η δρομολόγηση διεθνούς συνεδρίου στην Αθήνα για την καταπολέμηση της αρχαιοκαπηλίας, που θα πραγματοποιηθεί το προσεχές φθινόπωρο, σε συνεργασία με την Πρεσβεία των ΗΠΑ στην Ελλάδα.

Παρούσα στη συνάντηση ήταν και η κ. Maria Olson, Επιτετραμμένη της Πρεσβείας των ΗΠΑ, η οποία υπογράμμισε τη σημασία της σταθερής συνεργασίας μεταξύ των δύο πλευρών.

Η αποχαιρετιστήρια συνάντηση επισφραγίζει μια περίοδο στενής συνεργασίας και θέτει τις βάσεις για τη συνέχιση των κοινών δράσεων στο μέλλον.